射雉解颜赋（以艺极神惊愁颜变喜为韵）
浩虚舟 (Tang)
昔贾氏子。其容似鄙。伊室家兮。中心莫喜。将非匹以为念。惧无能而是耻。自初笄之岁。终日低眉。因获雉之辰。有时见齿。原夫他室是托。芳华正春。谓妖容之可恃。顾陋质以难亲。自西自东。每栖栖而反目。不言不笑。常脉脉以凝神。尔乃释恨无方。从权有计。因如皋以肆望。逞若神之绝艺。执弓挟矢。期应手以无遗。果志惬心。冀回眸之一睇。已而健马蹄疾。中原草平。想媞媞之未悦。聆鷕鷕之初鸣。花颜惝恍以徐骇。锦翼翩翻而忽惊。迟回而满月将发。盼睐而横波以清。由是执辔情专。驰神望极。星走白羽。绮张丹臆。陋容蹙缩以兴愤。慢脸㛹娟而改色。彩光迸落。初莞尔以难持。飞镞洞穿。遂嫣然而不息。及夫广陌将暮。征途既还。鸣弰劲挺以风响。澡翰毰毸而血殷。盼么么之凡姿。于焉改貌。散低回之郁志。由是开颜。向使恨蓄两心。功亏一箭。终悄兮而莫释。宁咥其之可见。委丝萝之弱性。没齿而难忘。惨桃李之秾华。终天而不变。是知陋不足耻。艺诚可优。嘉五善之殊妙。解三年之积愁。然后知一笑之难得。岂止千金而是酬。